Diari Oficial de la Generalitat Valenciana


Sumari del DOGV 7758, del 12-04-2016 (2016/2218)

RESOLUCIÓ de 9 de març de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 125/15-AIA Planes.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7758

Data del DOGV
:   12-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2218


Data del document
:   09-03-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Planes
    * impacte ambiental

RESOLUCIÓ de 9 de març de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 125/15-AIA Planes. [2016/2218]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual establix la publicació, en el Boletín Oficial del Estado o en el diari oficial corresponent, de l'informe d'impacte ambiental, resolc:  
  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 125/15-AIA Planes.  
  
«Informe d'impacte ambiental  
Expedient: 125/8925-HJP.  
Títol: Reforma de la línia elèctrica aèria de mitjana tensió 20 kV existent 4094-Muro per mitjà de nou cable en el terme municipal de Planes.  
Promotor: Iberdrola Distribución Eléctrica.  
Òrgan substantiu: Servici Territorial de Indústria i Energia.  
Localització: pedanies de Margarida i Catamarruc de Planes (Alacant).  
  
Descripció del projecte  
Iberdrola Distribución Eléctrica, SAU, promou la reforma d'una línia elèctrica existent en el terme municipal de Planes, a fi de garantir el subministrament i millorar la qualitat i seguretat de la xarxa elèctrica.  
  
El projecte de reforma es referix a la línia elèctrica L/20 kV denominada 4094-11-Muro (de simple circuit), entre els suports número 576169 i número 576182 (2.070 m de longitud), per a la substitució del conductor per un altre de major secció. Això obliga a la substitució de 5 dels 13 suports de què consta la línia, per a adequar-los als nous requeriments tècnics i mecànics. No es varia el traçat de la línia. El projecte preveu l'adaptació de la línia a les condicions tècniques establides en el Reial Decret 1432/2008, de 29 d'agost, en relació amb la protecció de l'avifauna contra la col·lisió i l'electrocució.  
  
Tramitació administrativa  
Amb data de registre de 16 d'octubre de 2015, es va rebre l'escrit de la Secció d'Energia de la Direcció Territorial d'Alacant, per mitjà del qual es remet la documentació ambiental aportada pel promotor, als efectes del que preveu la normativa en matèria d'avaluació ambiental.  
  
Vist que el projecte consistix en la reforma d'una instal·lació existent, es van sol·licitar, amb data 9 de novembre, informes al Servici de Vida Silvestre i al Servici d'Ordenació i Gestió Forestal. S'ha rebut resposta del Servici de Vida Silvestre de 2 de desembre de 2015, per mitjà de la qual es remet la resolució de valoració preliminar de repercussions sobre la Xarxa Natura 2000 del director general de Medi Natural de 2 de desembre de 2015, d'acord amb el que establix el Decret 60/2012, de 5 d'abril. Es resol en esta que el projecte no tindrà efectes apreciables sobre la Xarxa Natura 2000 i que no s'ha de sotmetre a avaluació detallada dels seus efectes sobre esta.  
  
Consideracions ambientals  
L'àmbit de l'actuació és la zona compresa entre Catamarruc i Margarida en el terme municipal de Planes (Alacant). Estos terrenys estan inclosos en espais Xarxa Natura 2000 (LIC Valls de la Marina i ZEPA Muntanyes de la Marina), així com en l'àmbit del Pla d'Ordenació dels Recursos Naturals (PORN) de la marjal Pego-Oliva. La meitat oest del tram considerat discorre per sòl forestal (inventari de la Comunitat Valenciana), encara que només dos dels suports substituïts s'ubiquen en este. En la zona limítrofa amb la línia se situen terrenys forestals pertanyents a forest d'utilitat pública, sense que este estiga afectat per cap suport. La meitat est de la línia discorre per terrenys agrícoles de secà. Cal destacar l'encreuament que la línia realitza sobre el barranc de l'Encantada; els suports sobre els quals es col·loca l'encreuament esmentat no són alterats pel projecte.  
En relació amb l'àmbit del PORN mencionat, la línia discorre en l'actualitat per zona d'amortiment d'impactes (D 280/2004, 17.12.2004), en què, amb caràcter general, es regulen mesures per a previndre l'afecció sobre el règim hídric de la marjal. Amb caràcter particular, s'establixen requisits per a la instal·lació de noves infraestructures. No obstant això, en este cas, es tracta d'una infraestructura existent sobre la qual s'escomet una reforma que no implica actuacions d'envergadura, per la qual cosa no està afectada per les previsions esmentades.  
En relació amb l'àmbit de la Xarxa Natura 2000, d'acord amb la resolució emesa, no es preveu que el projecte cause afeccions negatives als espais naturals protegits ni a les seues espècies associades, pel fet que no es modifica el traçat de la línia i es no es varia la posició dels suports. L'àguila de panxa blanca que nidifica més pròxima, ho fa a distància suficient (3 km) per a no estar afectada pel projecte. Tampoc s'espera afecció sobre els hàbitats i, si és el cas, ho seria de forma molt puntual. El projecte incorpora les mesures necessàries per a la protecció de l'avifauna davant de l'electrocució i la col·lisió, i es complix el que establix el Reial Decret 1432/2008, de 29 d'agost.  
  
Quant al pas per zona forestal, només dos dels cinc suports a substituir es localitzen sobre esta, i la resta està sobre terrenys de cultiu de secà. Estos dos suports se situen sobre una zona fàcilment accessible i que presenta vegetació de baix port que no estarà afectada de forma rellevant: un d'estos suports se situa junt amb una senda connectada amb la carretera; l'altre és accessible des d'este mateix punt, camp a través. Els treballs s'han de realitzar en tot cas amb les preceptives mesures de prevenció d'incendis previstes en el Decret 7/2004, de 23 de gener.  
El manteniment del traçat, aprofitant la mateixa posició que ocupen els suports en l'actualitat, permet aprofitar el carrer de seguretat existent, sense incrementar l'afecció sobre la vegetació. S'aprofiten els accessos disponibles per al manteniment de la línia, sense necessitat d'obrir uns altres de nous. Com ja s'ha indicat, s'adapta la línia per a evitar el risc induït sobre l'avifauna de la zona. El projecte preveu la vigilància ambiental durant les obres i durant el primer any d'explotació.  
  
Consideracions jurídiques  
El projecte consistix en la reforma d'una línia elèctrica existent, sense canviar el seu traçat. Esta línia discorre per l'àmbit de la Xarxa Natura 2000. La longitud de l'actuació és inferior a 3 km, per la qual cosa no constituïx un supòsit dels previstos en el grup 9.a.6 de l'annex I ni el grup 4.b de l'annex II de la Llei 21/2013, d'11 de desembre. D'acord amb la normativa valenciana en matèria d'avaluació d'impacte ambiental, l'actuació no es considera un supòsit d'avaluació o estimació d'impacte ambiental.  
En relació amb la previsió continguda en l'article 7.2.b de la Llei 21/2013, s'ha procedit a analitzar la potencial afecció ambiental de l'actuació. No s'estima que esta comporte efectes ambientals rellevants i, en particular, s'ha emés una resolució de valoració preliminar de repercussions sobre la Xarxa Natura 2000, en la qual s'estima que el projecte no tindrà efectes apreciables sobre esta.  
L'expedient ha observat els tràmits previstos en la secció segona del capítol II del títol II de la llei i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenrotllament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule el següent informe d'impacte ambiental:  
  
Primer  
El projecte de reforma de la línia elèctrica L/20 kV denominada 4094-11-Muro per a la substitució del conductor, promogut per Iberdrola Distribución Eléctrica, SAU, en el terme municipal de Planes, no té efectes significatius sobre el medi ambient, sempre que es desenvolupe segons les consideracions del present informe d'impacte ambiental i sense perjuí de l'obtenció prèvia de les autoritzacions sectorials que se li apliquen.  
  
Segon  
Notificar a les persones interessades que contra la present resolució, ja que és un acte de tràmit, no es pot interposar cap recurs; sense perjuí dels que procedisquen en via administrativa o judicial davant de l'acte, si és el cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Comunitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
València, 14 de gener de 2016.- El director general de Medi Natural i d'Avaluació Ambiental: Antoni Marzo i Pastor».  
  
València, 9 de març de 2016.- El director general de Medi Natural i d'Avaluació Ambiental: Antoni Marzo i Pastor.